Nóg moeilikheid vir vermeende Facebook-bedrieërMarius Smit tydens ‘n vorige hofverskyning. Marius Smit, wat daarvan beskuldig word dat hy mense uit miljoene rande op Facebook bedrieg het, sal Dinsdag hoor of sy aansoek om borgtog in die landdroshof in Bloemfontein toegestaan is. Smit (26) het Donderdag verskyn op nege aanklagte van bedrog. Hy is vroeër vandeesmaand in hegtenis geneem nadat hy glo daagliks ŉ goedkoop voertuig op verskillende Facebook-groepe geadverteer het. Hy het deposito’s van belangstellende kopers geneem, maar nooit ŉ voertuig gelewer nie. Afgesien van die bedrogklagte teen hom, is ŉ tussentydse beskermingsbevel wat Smit se vrou, Veronica, teen hom gekry het, gister in die hof aan hom beteken. Die balju het terselfdertyd ŉ dagvaarding om ŉ egskeiding aan Smit beteken. Smit het glo vantevore gedreig dat hy met die egpaar se eenjarige kind sal verdwyn as Veronica van hom probeer skei. Sy vrees glo vir haar lewe. Die dokumente is aan hom beteken kort voor die hofverrigtinge begin het. Smit bly in aanhouding by die Grootvlei-gevangenis tot hy Dinsdag weer in die hof verskyn. Leon Rossouw, ŉ private speurder van die stad wat al maande lank op Smit se spoor is, het gesê hy soek steeds na nog slagoffers van die beweerde bedrogspul. Nóg klagte kan dus moontlik teen Smit aanhangig gemaak word. Smit se tweelingbroer, Werner, het óók gister in die hof in Bloemfontein verskyn, waar ŉ aanklag van winkeldiefstal teen hom teruggetrek is. Die saak is laat vaar hangende die afhandeling van sy behandeling by die Noupoort-rehabilitasiesentrum.